Vrydagoggend: 8 April 2016 - Weather Forecasting for South Africa
Vrydagoggend: 8 April 2016
​Ek het die boodskap van Hennie gekry vanoggend, vir die wat nie weet waar Maggogong is nie, dit is naby Hartswater.
,,Maggogong is nat 82 mm van Dinsdag af waarvan 66mm die laaste 48 uur. Groete Hennie''
Daar het die afgelope 48-72 uur ook goeie reën voorgekom in kolle en strepe oor groot dele van Noord-Wes, die sentraal en noord- Vrystaat. Daar is wel boere. Spesifiek in Noord-Wes wat baie laat aangeplant het waar van die plante, mielies, sonneblomme'' ens nou in die saad gekom het, en verseker gaan die reën die ouens help, maar daar is 'n maar by, dit is nou as daar nie binne die volgende week of twee erge ryp voorkom nie. Die boluglaag waarvan ek al vanaf verlede week af praat se eienskappe was baie soos die van 'n tropiese sikloon, eers het die laag gewys hy gaan baie reën maak oor die Drakensberge, toes skuif die ou na die sentrale Vrystaat en gister toe skuif die ou tot wes van Vryburg. Vryburg/Hotazhel het dan ook baie goeie reën gekry in die week wat verby is, daar het tot soveel as 10mm plus voorgekom. Baie te laat vir aanplantings maar dit gaan verseker help dat die veld sal herstel in tyd, ook by gesê is dit nie te gou ryp na die reën nie. Wat nou gaan gebeur, ek maak nou 'n afleiding as 'n leek, die manne en dames moes kwaai uitdun aan vee a.g.v. van die droogte, maar met sulke goeie reën gaan die manne begin terug hou om weer kuddes aan te vul. Minder vleis vir die mark beteken dat die prys van vleis ens, gaan net verder toeneem.
Dit is nog vroegoggend en selfs nou, dele in groen, kom daar nog steeds kolle en strepe reën voor oor Noord-Wes en die Vrystaat en dan is daar ook 'n kol reën in die noorde van die Laeveld. Mens sou dink Gauteng moes ook lekker reën kry, maar die ronte het dit nie so goed hier gereën nie, ek het maar 3.2mm sover die maand.
Die boluglaag word 'n bolugtrog vandag met die gevolg die kanse vir goeie reën begin afneem, nie geen reën nie, net minder, en as alles uitwerk behoort ons ook hier in Gauteng weer 'n slag reën te kry. Die vloei bly aflandig oor die Kaap, so alhoewel dit afgekoel het oornag gaan dagtemperature weer skerp styg, en met droeë toestande gaan die brandgevaar weer uiters hoog wees op plekke veral die dele wat meer bloot gestel is sterker wind. Wees paraat en rapporteer rook wat nie daar moet wees nie.
Ek is baie bly vir dele wat reën gekry het, dit is fantasties dat dit nog so lekker kan reën in April, nog net een dink, vir die wat so lekker reën gekry het, onthou om dankie te sê.